Kapros Kurnyikovával párosozik
Magyar résztvevõje is van a World Team Tennis Pro League elnevezésû viadalnak, amely július 7-27-ig zajlik az Egyesült Államokban. A sajátos szabályok szerint zajló csapatbajnokság számos klasszis résztvevõje között két névre is felfigyelhetünk, a játékosok között ugyanis ott van Anna Kurnyikova és Kapros Anikó is. Ráadásul azonos csapatban játszanak, s együtt párosoznak.
Anna Kurnyikova ugyan már korábban bejelentette, hogy nem lép pályára az augusztus végén kezdõdõ amerikai nyílt teniszbajnokságon, a visszatérés lehetõségét nem zárta ki. Az orosz szépség hátfájdalmai nem múlnak, sorozatterhelésre alkalmatlan, arra azonban jó, hogy egy-egy páros vagy vegyes páros mérkõzést elvállaljon. Anna kapva kapott az alkalmon, hogy a WTT Pro League szervezõi gondoltak rá is, s elfogadta a Kansas City Explorers ajánlatát.

A World Team Tennis (WTT), azaz az amerikai csapatbajnokság 1974-ben szervezõdött, de igazából akkor vált népszerûvé, amikor igazgatójának Billie Jean Kinget választották. A torna népszerûségére jellemzõ, hogy az összes egykori amerikai sztár a nevét adta hozzá, Jimmy Connors még két éve is szerepelt, 48 évesen, Martina Navratilova, John McEnroe visszatérõ vendég, Andre Agassi pedig tavaly jelezte, tíz évig még szeretne szerepelni a Pro League-ben.

Az idei versenysorozatba tíz csapat nevezett, a játékosok között megtalálhatók a már említett McEnroe testvérek, Agassi és Navratilova mellett a német Boris Becker, az orosz Maria Sarapova, az amerikai Lindsay Davenport, David Wheaton és Andy Roddick is.

A viadalnak van magyar résztvevõje is, ráadásul éppen a Kansas City Explorers együttesében, Kapros Anikó személyében. Ami érdekes, a magyar éljátékos már háromszor párosozhatott együtt Kurnyikovával. Július 16-án a Kansas legyõzte a Philadelphia Freedoms gárdáját, a 27-17-es gyõzelembõl Kaprosék 5-4-es részsikerrel vették ki részüket, legyõzve a Craybas, Tatarkova duót. Ezt követõen a Saint Louis Aces elleni két találkozón is egymás oldalán játszottak, s ugyan az Explorers kikapott, az egyik összecsapást megnyerték az Arendt, Rippner kettõs ellen.

Elõzõ

-   1
-   2

Következõ